ไอซีทีทำคลอดแบงก์ไปรษณีย์
เจาะกลุ่มให้กู้แม่ค้าสาวฉันทนา รายละหมื่นบาทดอกเบี้ย1-2%
25 ม.ค. 2555

เจาะกลุ่มให้กู้แม่ค้าสาวฉันทนา รายละหมื่นบาทดอกเบี้ย1-2%
ไอซีทีสั่งลุยธนาคารไปรษณีย์ต่อ หวังให้กู้เจาะกลุ่มสาวโรงงานแม่ค้า รายไม่เกิน 1 หมื่นบาท ดอกเบี้ย 1-2% 
นายเอ็นนู ซื่อสุวรรณ ประธานกรรมการบริษัท สินเชื่อไปรษณีย์ไทย (สปณ.) เปิดเผยว่า หลังจากที่ได้มีการหารือกับ น.อ.อนุดิษฐ์ นาครทรรพ รมว.เทคโนโลยีสารสนเทศ และการสื่อสาร หรือไอซีที แล้วได้ข้อสรุปว่าทางกระทรวงไอซีทียังเห็นชอบเรื่องการจัดตั้งบริษัท สินเชื่อไปรษณีย์ไทย เพื่อเป็นแหล่งทุนในการปล่อยสินเชื่อให้กับประชาชนรายย่อยต่อไป 
คาดว่าในสัปดาห์หน้าจะมีการเรียกประชุมคณะกรรมการของบริษัท เพื่อเร่งรัดเรื่องการแต่งตั้งกรรมการผู้จัดการ สปณ. อย่างเป็นทางการโดยเร็ว 
ทั้งนี้ ที่ผ่านมา สปณ.ได้รับทุนประเดิมจากบริษัท ไปรษณีย์ไทยแล้ว 50 ล้านบาท และมีแผนระดมทุนเพิ่มอีก 5,000 ล้านบาท ซึ่งจะใช้วิธีการกู้เงินจากสถาบันการเงินอื่น โดยให้บริษัท ไปรษณีย์ไทย เป็นผู้ค้ำประกันเงินกู้ดังกล่าว เพื่อนำเงินมาปล่อยสินเชื่อเฉลี่ยให้กู้สูงสุดประมาณ 1 หมื่นบาทต่อราย คิดดอกเบี้ยไม่เกิน 1-2% 
“ที่ผ่านมาได้เข้าหารือกับ รมว.ไอซีทีแล้ว ก็เห็นชอบให้ทำเรื่องนี้ต่อ แม้ว่า ครม.ชุดก่อนจะอนุมัติเรื่องนี้ไว้ เพราะเห็นว่าเป็นเรื่องที่สอดคล้องกับนโยบายของพรรค คือการช่วยให้คนจนเข้าถึงแหล่งเงินทุน รวมทั้งได้มอบนโยบายให้ปล่อยกู้พ่อค้าแม่ค้าในตลาดด้วย จึงต้องไปดูว่ามีแม่ค้ากลุ่มไหนที่ยังไม่ได้รับสินเชื่อเพื่อไม่ให้ซ้ำซ้อนกับธนาคารออมสิน” นายเอ็นนู กล่าว
นายเอ็นนู กล่าวอีกว่า กลุ่มเป้าหมายของ สปณ. คือ ลูกจ้างในโรงงานอุตสาหกรรมต่างๆ รวมถึงกลุ่มพ่อค้าแม่ค้าที่ยังเข้าไม่ถึงสินเชื่อ 
รูปแบบของการปล่อยสินเชื่อจะส่งเสริมให้ลูกค้าตั้งเป็นกลุ่มออมทรัพย์ ทำบัญชีครัวเรือน และเริ่มออมกันเองในกลุ่ม ถ้าใครอยากได้สินเชื่อเกินกว่าเงินที่ออมไว้ก็ค่อยมาขอสินเชื่อจาก สปณ. โดยใช้วิธีค้ำประกันไขว้ในกลุ่ม ซึ่งจะช่วยลดต้นทุนในการติดตามสินเชื่อเพราะกลุ่มจะดูแลกันเองด้วย 
อย่างไรก็ดี ธนาคารรายย่อยหรือไมโครไฟแนนซ์นั้น ปัจจุบันมีธนาคารกรุงไทยที่ได้เข้าไปดำเนินการแล้ว โดยปล่อยกู้ให้กับแม่ค้าและพ่อค้าในตลาดสดเช่นกัน